ข้าวใหม่ปลามันจัดสรรเงินกันอย่างไร
โดย...แฟมีรี่ โนฮาว
27 เม.ย. 2555

โดย...แฟมีรี่ โนฮาว
ปูกะตอย : สวัสดีจ้า 
โนฮาว : สวัสดีครับ 
ปูกะตอย : ทำไมบ้านเราหน้าร้อนถึงร้อนแบบนี้ ร้อนสุดๆ เลยอ่ะ
โนฮาว : ยังไม่ชินอีกเหรอ 
ปูกะตอย : ชิน แต่สงสัยว่าทำไมถึงร้อนขึ้นเรื่อยๆ ปีหน้าคงทะลุจุดเดือดมั้ง
โนฮาว : แม้...พูดเหมือนกับว่าโลกจะแตก
ปูกะตอย : เอ่อ เพิ่งนึกขึ้นได้ พอดีว่าเพื่อนของเพื่อนกำลังวางแผนจะแต่งงาน แต่ทั้งคู่ติดตรงที่เรื่องเงินๆ ทองๆ พอจะมีอะไรแนะนำเขาบ้างมั้ย
โนฮาว : ง่ายมากๆ เพราะการอยู่ร่วมกันคงจะหนีไม่พ้นเรื่องเงินๆ ทองๆ เพราะเป็นสาเหตุหลักที่ทำให้หลายๆ ครอบครัวไปไม่ถึงจุดหมายปลายทางได้ในยุคปัจจุบัน ชีวิตคู่โดยส่วนใหญ่เมื่อเริ่มต้นชีวิตครอบครัว ก้าวต่อไปที่จำเป็นก็คือ ต้องเตรียมมองหาบ้านไว้อยู่อาศัย มีรถไว้ขับขี่ และมีลูกไว้ให้ชื่นใจ การวางแผนบริหารค่าใช้จ่ายร่วมกันเป็นสิ่งสำคัญที่ต้องมีการตัดสินใจร่วมกัน และจะมีวิธีจัดการใช้เงินร่วมกันอย่างไร บางคู่มีการรวมรายได้และใช้จ่ายร่วมกัน บางคู่ก็ใช้วิธีบริหารแบบกระเป๋าใครกระเป๋ามัน และนำเงินมาใส่กองกลางสำหรับค่าใช้จ่ายในบ้าน บางคู่แบ่งแยกค่าใช้จ่ายกันรับผิดชอบ
ปูกะตอย : ยังงัยอ่ะ
โนฮาว : ตามที่ได้อ่านมาจาก KWePlan แนะนำเอาไว้ว่าข้อแรก สถานการณ์ทางการเงินในปัจจุบัน นั่นคือเริ่มโดยการทำบันทึกรายได้ และการใช้จ่ายครอบครัว เริ่มตั้งแต่บันทึกเงินเดือน รายได้ต่างๆ แล้วตามด้วยค่าใช้จ่ายร่วม ทั้งค่าเช่าบ้านหรือผ่อนบ้าน ค่าผ่อนรถหรือค่าเดินทาง ค่าน้ำมัน ค่าอาหาร ค่าเครื่องอุปโภคบริโภค ค่าน้ำค่าไฟ ค่าโทรศัพท์ ค่าเสื้อผ้า แล้วตามด้วยค่าใช้จ่ายส่วนตัว การบันทึกนี้จะช่วยให้ทั้งคู่ได้รับรู้รายได้ และภาระค่าใช้จ่ายของกันและกัน รวมทั้งส่วนที่จะต้องรับผิดชอบร่วมกัน รวมถึงทรัพย์สินและหนี้สินของแต่ละฝ่าย เพื่อที่จะทำเป็นงบการเงินรวมของครอบครัว
ปูกะตอย : จัดมาอีก
โนฮาว : ถัดมาให้กำหนดเป้าหมายในอนาคตร่วมกัน อย่างเช่น การซื้อบ้าน ซื้อรถ การท่องเที่ยว การมีลูก การศึกษาของลูก ซึ่งต้องกำหนดด้วยว่าเป้าหมายเหล่านี้จะเกิดขึ้นเมื่อใด เพื่อจะได้สร้างความมั่นคง สำหรับเป็นหลักประกันเพื่อความมั่นใจในอนาคต วิธีการออมเงิน รูปแบบการใช้จ่ายส่วนตัวของแต่ละฝ่ายอาจไม่เหมือนกัน ก็ต้องปรับแผนการใช้จ่ายร่วมกัน เมื่อกำหนดเป้าหมายร่วมกันแล้ว หลังจากนั้นค่อยพิจารณาจัดลำดับของแผนการเงินอันไหนก่อนหลัง
ปูกะตอย : ต่อเลย
โนฮาว : วางแผนการใช้จ่ายและประหยัดร่วมกัน โดยทั้งคู่เป็นคนที่ชอบซื้อ หรือเป็นคนชอบประหยัด รู้จักใช้เงินหรือใช้เงินเป็นหรือไม่ โดยส่วนมากแล้วเรื่องของการประหยัดและการใช้เงินเป็นนั้น ฝ่ายหญิงจะมีภาษีดีกว่าฝ่ายชาย และมักจะยกให้ฝ่ายหญิงเป็นฝ่ายดูแลการเงิน ดังนั้นการออมเพื่อให้บรรลุเป้าหมายในอนาคตที่วางไว้ร่วมกันจะสำเร็จหรือไม่ ก็ขึ้นอยู่กับแผนการใช้จ่ายของทั้งสองคนจะใช้จ่ายและประหยัดร่วมกันได้ตามเป้าหมายหรือไม่ และสุดท้ายมอบหมายผู้รับผิดชอบการเงิน ต้องมีการตัดสินใจร่วมกัน และกำหนดผู้มีหน้าที่จัดการการเงินในครอบครัว ซึ่งทั้งคู่ต้องมีความสุขกับการตัดสินใจที่จะใช้รูปแบบการบริหารเงินร่วมกันเพื่ออนาคต
ปูกะตอย : ว้าว ว้าว เดี๋ยวจะจำข้อมูลนี้เก็บไว้ใช้เองด้วย อิ อิ แต่วันนี้ขอตัวก่อนนะ จะเอาข้อมูลดีๆ แบบนี้ไปบอกเพื่อนก่อน บ๊าย บาย